钦定古今图书集成/明伦汇编/官常典/第748卷 > 杨国柱
## 钦定古今图书集成/明伦汇编/官常典/第748卷 > 杨国柱

按《明外史金日观传》：“国柱，字廷石，崇祯九年为宣府
总兵官。十一年冬，入卫畿辅，从总督卢象昇大战于
贾庄。象昇败没，国柱坐失主帅，当重论。大学士刘宇
亮、总督侍郎孙传庭皆言其身入重围，非退怯者比，
罪可末减。国柱亦上疏请罪，乃命充为事官，戴罪自
赎。十四年，祖大寿被困锦州，偕诸将王朴、唐通等赴”
救。八月，先至松山；陷伏中，闻四面呼降；国柱太息，语
其下曰：“此吾兄子昔年殉难处也，吾独为降将军乎？”
突围，中矢堕马，卒。事闻，赠恤如制。所遗甲胄、弓矢及
战马五十三匹。其妻何氏，以二子俱夭，疏献于朝。帝
深嘉之，命授一品夫人；有司月给米一石以终其身。